JE ŠKOLA (NE) BEZPEČNÉ MIESTO?
Budovanie kultúry bezpečia a wellbeingu
Workshop ako súčasť cyklu vedeckých podujatí Škola pre život 

Dňa 24. 9. 2026 sa v priestoroch ZŠ s MŠ Pavla Demitru v Dubnici nad Váhom uskutočnilo odborné podujatie Je škola (ne) bezpečné miesto? Budovanie kultúry bezpečia a wellbeingu, realizované ako wokshop v rámci cyklu vedeckých podujatí Škola pre život. Podujatie vytvorilo priestor na odbornú diskusiu, výmenu skúseností a prezentáciu praktických prístupov zameraných na kreovanie bezpečného, podporujúceho a vzťahovo kvalitného edukačného prostredia. Pozornosť bola venovaná najmä psychologického a emocionálneho bezpečiu žiakov, podpore wellbeingu, efektívnej komunikácii, zvládaniu stresu, regulácii emócií, práci s psychickou záťažou a možnostiam cielenej podpory pozitívnej sociálnej klímy školy a triedy.
V úvode podujatia riaditeľ ZŠ s MŠ Pavla Demitru Mgr. Oto Bača a doc. PaedDr. Dáša Porubčanová, PhD., zdôraznili význam spolupráce akademického a školského prostredia pri hľadaní aplikovateľných riešení aktuálnych problémov bezpečia, vzťahov a psychickej pohody v škole.  Hlavný odborný referát predniesol Dr.h.c. prof. PhDr. Miron Zelina, DrSc. na tému Vzťah ako pocit bezpečia žiaka v škole. Príspevok upriamil pozornosť na význam medziľudských vzťahov ako jedného zo základných predpokladov subjektívne vnímaného bezpečia žiaka. Vzťahová dimenzia školy bola predstavená v úzkom prepojení s kvalitou edukácie, dôverou, rešpektujúcou komunikáciou a vytváraním prostredia, v ktorom môže žiak prežívať prijatie, istotu a spolupatričnosť. Na problematiku bezpečného prostredia nadviazala PhDr. Andrea Olejníková, MBA s príspevkom Mapa bezpečnej školy očami žiakov. Pozornosť bola orientovaná na žiacku perspektívu a potrebu systematicky reflektovať, ako samotní žiaci vnímajú bezpečnosť jednotlivých priestorov, situácií, vzťahov a každodenného fungovania školy. Prakticky orientovaný blok pokračoval vystúpením PaedDr. Lucie Zormanovej, PhD., ktorá predstavila a realizovali relaxačné techniky a psychogénny/autogénny tréning. Prezentované postupy poukázali na možnosti práce so stresom, psychickým napätím a emocionálnou záťažou a na význam rozvíjania schopnosti žiakov i pedagógov vedome regulovať vlastné prežívanie. Problematiku psychickej záťaže ďalej rozvinula Mgr. Šárka Čípová, MBA prostredníctvom bloku Aktivity na elimináciu psychotraumat s prezentáciou. Téma otvorila otázky citlivého pedagogického prístupu k žiakom vystaveným náročným životným alebo školským situáciám a zdôraznila význam primeranej podpory, bezpečnej komunikácie a rešpektovania individuálnych potrieb žiaka. Popoludňajšia časť mala výrazne interaktívny charakter.  doc. PaedDr. Zuzana Geršicová, PhD. realizovala aktivitu LEGO tím: aktivity na sociálnu klímu žiakov v triede. Prostredníctvom tímovej práce boli vytvorené podmienky na rozvoj spolupráce, komunikácie, vzájomného rešpektu, riešenia problémov a uvedomovania si významu jednotlivca pri fungovaní skupiny. Aktivita zároveň poukázala na možnosti využitia zážitkových a participačných metód pri diagnostike a podpore sociálnej klímy triedy. Priamy vstup žiakov a pedagogických zamestnancov umožnil prepájať odborné poznatky s konkrétnou realitou školského prostredia a poukázal na význam dialógu medzi jednotlivými aktérmi edukácie. Podujatie zdôraznilo, že bezpečná škola nevzniká iba prostredníctvom organizačných opatrení a formálne nastavených pravidiel. Je výsledkom dlhodobého procesu vytvárania kultúry dôvery, rešpektujúcich vzťahov, participácie, psychologického bezpečia a spoločnej zodpovednosti žiakov, učiteľov, odborných zamestnancov a vedenia školy. Prepojenie odborných referátov, praktických aktivít a spoločnej reflexie poskytlo účastníkom konkrétne podnety využiteľné v každodennej pedagogickej praxi. Podujatie tak prispelo k ďalšiemu rozvíjaniu odbornej diskusie o tom, ako systematicky budovať školu, ktorá nie je iba miestom vzdelávania, ale aj prostredím bezpečia, prijatia, spolupráce a podpory wellbeingu všetkých aktérov školského života.

